Dr Aescheschwibboge isch zum erste Mol im Johr 1261 as "Eschmerdoor" urkundlig erwähnt worde. Dä Name goht vermuetli zrugg uf e Doorwärter, wo Eschmar gheisse het und in dr Nöchi vom Door gwohnt het. Scho in dr Middi vom 16. Johrhundert het s am Door schon e Uhr gee. Dr Doordurm isch bis 1545 dopplet so hoch gsi, aber es het Riss im Muurwärk gee und mä het müesse en weniger hooch mache. Mit em Bau vo dr üssere  Stadtmuure und vom Aeschedoor het dr Aescheschwibbooge sini ursprüngligi Funktion verlor. Er isch aber einewäg bis 1841 erhalte bliibe, wo män en abgrisse het.